stanford-oval/wikipedia huggingface dataset:
קוסטאס סטפילידיס
קריירת מועדונים > ההשאלות לפאוק סלוניקי ולפולהאם

עם מעברו לבאייר לברקוזן הושאל סטפילידיס בחזרה לפאוק סלוניקי. הוא ערך 21 הופעות בעונת 2012/2013, בהן הבקיע שער בודד, בניצחון 1–4 נגד פאנטראקיקוס במסגרת המחזור ה-16 בליגת העל היוונית.
לקראת עונת 2014/2015 הושאל סטפילידיס לפולהאם. ב-9 באוגוסט 2014 ערך את הופעת הבכורה שלו בפוטבול ליג צ'מפיונשיפ, ליגת המשנה האנגלית, כששיחק 90 דקות בהפסד 1–2 נגד איפסוויץ' טאון במסגרת המחזור הראשון. הוא ערך 38 באותה העונה.
קריירת מועדונים > אאוגסבורג וההשאלה לסטוק סיטי

לקראת עונת 2015/2016 עבר סטפילידיס לאאוגסבורג תמורת סכום לא ידוע, ועם מעברו אמר בריאיון לאתר הרשמי של המועדון: "אני שמח שהמעבר שלי יצא לפועל מכיוון שאני מעוניין לשחק יותר בבונדסליגה. אני רוצה לעזור לקבוצה עם האיכויות שלי ולהשתפר בעצמי". ב-22 באוגוסט 2015 ערך סטפילידיס את הופעת הבכורה שלו במועדון, כששיחק 90 דקות בתיקו 1-1 נגד איינטרכט פרנקפורט במסגרת המחזור השני בבונדסליגה. ב-17 בינואר 2018 הושאל סטפילידיס לסטוק סיטי עד לסוף העונה. סטפילידיס ערך חמש הופעות במדי סטוק, וירד איתה אל הצ'מפיונשיפ. בתום ההשאלה, חזר לאוגסבורג.
קריירת מועדונים > הופנהיים

בקיץ 2019 חתם סטפילידיס בהופנהיים מהבונדסליגה על חוזה לארבע שנים, לאחר שעבר אליה בהעברה חופשית.
קריירה בינלאומית

ב-14 בנובמבר 2012 ערך סטפילידיס את הופעת הבכורה שלו בנבחרת יוון, כששיחק 82 דקות בניצחון 0–1 במשחק הידידות נגד נבחרת אירלנד. ב-11 באוקטובר 2015 הבקיע את שער הבכורה שלו בנבחרת, כשהבקיע את השער הראשון בניצחון 3–4 נגד נבחרת הונגריה במסגרת מוקדמות יורו 2016.
קינת דידו

קינת דידו (מאנגלית: Dido's Lament או When I am laid in earth) היא האריה הסוגרת את האופרה דידו ואניאס מאת הנרי פרסל (לברית מאת נחום טייט).
האריה היא אחת מהמבוצעות ביותר מיצירות המוזיקה הקלאסית בתקופת הבארוק.
האריה, אשר ממוקמת לקראת סיום האופרה, מציגה את קינתה של דידו לאחר עזיבתו של אהובה אנאס. היא פונה לבלינדה ונפרדת ממנה לשלום לפני מותה.
תוכנו המוזיקלי של השיר

השיר נפתח ברצ'יטטיב סקו (Secco) על הטקסט "Thy hand, Belinda" ("ידך בלינדה") המלווה בבאסו קונטינואו.
על המילים חושך (Darkness) ומוות (Death) והירידה לקבר, פרסל משתמש בציור מילים בעזרת שירה ונגינה בכרומטיות (אנ') בירידה.
תפקיד הבס מנוגן בחזרתיות - באוסטינטו ומתבסס על קוורטה כרומטית בירידה (אנ'), מהלך בס נפוץ בתקופת הבארוק.
לבסוף, שילוב הבס באוסטינטו, הטמפו האיטי והמשקל המשולש מאפשר התייחסות לשיר ככתובה בצורת הפסקליה (אנ').
טקסט השיר בשפה האנגלית

Recitative
Thy hand, Belinda, darkness shades me,

On thy bosom let me rest,

More I would, but Death invades me;

Death is now a welcome guest.
Aria
When I am laid, am laid in earth, May my wrongs create 

No trouble, no trouble in thy breast;

Remember me, remember me, but ah! forget my fate.

Remember me, but ah! forget my fate.
קו הבס החוזר בשיר - קוורטה כרומטית בירידה
קאדילק סוג 53

| --- | --- |

Cadillac Type 53
 מאפיינים כלליים
 יצרן:  קאדילק
 שנות ייצור:  1915–1916
 יחידות שיוצרו:  18,004
 הרכבה:  ארצות הברית ארצות הברית
 מודל קודם:  קאדילק סוג 51
 מודל אחריו:  Cadillac Type 55
 חברת אם:  ג'נרל מוטורס
 בסיס גלגלים:  3,100 - 3,630 מ"מ
 מפרט טכני
 מנוע:  מנוע V 8 צילינדרים, 5,153 סמ"ק המפיק 77 כ"ס
 הילוכים:  תמסורת ידנית - 3 מהירויות
 מעצב:  Erwin George Baker  (גרסת רודסטר)
קאדילק סוג 53 (באנגלית Cadillac Type 53) היא מכונית בסגנון טורפדו אשר יוצרה על ידי חטיבת קאדילק בחברת ג'נרל מוטורס בין השנים 1915–1916.
סך הכול יוצרו 18,004 יחידות.
דגם ה"קאדילק סוג 53" נחשב לרכב מודרני מאוד לתקופתו. ידית ההילוכים ובלם היד מוקמו בין 2 המושבים הקדמיים.
תצורות "קאדילק סוג 53"

רודסטר - 2 מושבים
קבריולה - 4 דלתות
קופה
לימוזינה (יועדה ל-7 נוסעים)
טנדר
תמונות

קאדילק סוג 51, קבריולט, שנת 1915
קאדילק סוג 53, קבריולט, שנת 1916
קאדילק סוג 53, קבריולט, שנת 1916
לוגו חברת קאדילק על קדמת ה-רדיאטור של דגם "קאדילק סוג 53"
קאדילק סוג 53, קבריולט, שנת 1916
קאדילק סוג 53, שנת 1916 - מבט למנוע
קאדילק סוג 53, שנת 1916 - מבט לפנס הקדמי הימני
ראו גם

קאדילק מודל 30
הערות שוליים

↑  קטלוג קאדילק 1903-2014Standard Catalog of Cadillac 1903-2004
↑  קאדילק סוג 53 אוטו אקספרס
↑  קאדילק סוג 53
↑  קאדילק סוג 53, שנת 1916, פיק-אפ
ראלי צ'ילה

ראלי צ'ילה הוא מרוץ ראלי המתקיים כחלק מאליפות העולם בראלי החל מעונת 2019. המרוץ מתקיים בשטח מחוז ביוביו, צ'ילה.
היסטוריה

במהלך שנת 2018 הכריזה הפדרציה הבינלאומית לרכב (FIA) על כוונתה להרחיב את לוח התחרויות באליפות העולם בראלי ל-14 אירועים בשנת 2019, כחלק מתוכנית להתרחבות עתידית ל-16 מרוצים. באותה שנה קיימה צ'ילה לראשונה את הראלי, כמרוץ מבחן בעקבותיו הוחלט על צירוף המרוץ לאליפות כבר בעונת 2019. בכך הפכה צ'ילה למדינה ה-32 בתולדות האליפות המארחת מרוץ ראלי. המרוץ היה אמור להתקיים גם בעונת 2020, אך בוטל בעקבות המחאות במדינה ואי היציבות הפוליטית שהובילו להכרזה על מצב חירום במדינה.
מנצחים לפי שנים

| עונה | נהג | יצרן |
| --- | --- | --- |
| 2019 | אסטוניה אוט טאנק | טויוטה |
| 2023 | אסטוניה אוט טאנק | פורד |
הערות שוליים

↑  Japan and Chile now both expected to host 2019 WRC rounds, Autosport, 3 July 2018
↑  WRC's 2020 Rally Chile cancelled due to political and social unrest, Autosport, 29 November 2019
ערך זה הוא קצרמרבנושא ספורט. אתם מוזמנים לתרום לוויקיפדיה ו.
קלואי קים

קלואי קים (באנגלית: Chloe Kim; נולדה ב-23 באפריל 2000) היא גולשת שלג אמריקאית, פעמיים רצופות האלופה האולימפית בגלישת חצי צינור (פיונגצ'אנג 2018, בייג'ינג 2022), פעמיים אלופת העולם (יוטה 2019, אספן 2021), בעלת שתי מדליות זהב מאולימפיאדת הנוער לילהאמר (2016) ושש מדליות זהב ממשחקי האקסטרים חורף.
ביוגרפיה

קים נולדה בלונג ביץ' שבקליפורניה וגדלה בטורנס שבקליפורניה. אביה ג'ונג ג'ין קים היגר ב-1982 לארצות הברית מקוריאה הדרומית ונישא בשנית לאמה בוראן, אף היא מקוריאה ב-1998. בגיל 4 התנסתה לראשונה בגלישת שלג. בגיל שמונה נשלחה לדודתה בשווייץ שם למדה במשך שנתיים והייתה חברה בנבחרת שווייץ בגלישת שלג. בשובה לארצות הברית הצטרפה לנבחרת הגלישה של מועדון הסקי ממות' בקליפורניה.
ב-2014 השתתפה לראשונה במשחקי האקסטרים חורף וזכתה במדליית כסף בתחרות הסופרפייפ והייתה לספורטאית הצעירה ביותר בתולדות המשחקים שזוכה במדליה. בשנים 2015 ו-2016 זכתה בשלוש מדליות זהב בתחרות זו והייתה בכך לספורטאית הראשונה מתחת לגיל 16 שרושמת הישג זה. ב-2016 השתתפה באולימפיאדת הנוער לילהאמר וזכתה במדליות זהב בגלישת שלג בתחרויות חצי צינור וסלופסטייל. ב-2017 זכתה במדליית ארד במשחקי האקסטרים וב-2018 זכתה במדליית הזהב הרביעית שלה.
באולימפיאדת פיונגצ'אנג (2018) זכתה במדליית זהב בתחרות החצי צינור. היא הייתה האישה הראשונה בתולדות משחקי החורף שמבצעת שתי קפיצות משולשות מלאות (1080 מעלות) זו אחר זו. על הישגיה זכתה בפרסי ESPY לספורטאית השנה, הספורטאית האולימפית האמריקאית של השנה וספורטאית הספורט האתגרי של השנה.
ב-2019 זכתה במדליית זהב בחצי צינור באליפות העולם שנערכה ביוטה ומדליית זה חמישית במשחקי האקסטרים באספן.
ב-2021 זכתה פעם נוספת באליפות העולם וכן במדליית זהב במשחקי האקסטרים שנערכו באספן.
באולימפיאדת בייג'ינג (2022) זכתה בפעם השנייה ברציפות במדליית זהב בגלישת שלג חצי צינור.
פרסים ומועמדויות

| שנה | פרס | קטגוריה | תוצאה | מקור |
| --- | --- | --- | --- | --- |
| 2023 | פרסי בחירת הילדים של ניקלודיאון | כוכבת ספורט אהובה | מועמדות |  |
הערות שוליים

↑  Chloe Kim: California kid heads to South Korea's games, יו.אס. איי טודיי, 28 בינואר 2018
↑  KID FEARLESS, אתר ESPN, ‏6 בפברואר 2018
↑  Chloe Kim fulfills her golden destiny -- from 'baby girl' to full-fledged dragon, אתר ESPN, ‏13 בפברואר 2018
↑  Katie Atkinson, Here Are the Winners of the 2023 Nickelodeon Kids’ Choice Awards: Complete List, Billboard, ‏2023-03-05 (באנגלית אמריקאית)
| --- | --- |
בקרת זהויות :  LCCN: n2017000071  MusicBrainz: dcfcafc0-08ac-4270-b239-c4cdbfd2e7df  VIAF: 161148449822515692041   WorldCat (עם VIAF): 161148449822515692041
צילום בעזרת עפיפון

תרשים פשטני המתאר צילום בעזרת עפיפון
צילום בעזרת עפיפון של אתר קלטון היל באדינבורו, סקוטלנד
צילום בעזרת עפיפון (באנגלית: Kite aerial photography - ראשי תיבות KAP) הוא תחביב ושיטה לצילום תצלומים אוויריים. בשיטה זו מחוברת מצלמה לעפיפון ומופעלת באמצעות שלט או בצורה אוטומטית. מערכות הצילום נעות ממערכות פשוטות מאוד, המורכבות ממנגנון הפעלה מרחוק וממצלמה חד-פעמית, למערכות מורכבות הכוללות הפעלה באמצעות אותות רדיו ושימוש במצלמה דיגיטלית. במקרים מסוימים שיטה זו יכולה להוות חלופה טובה יותר לעומת שיטות אחרות של צילום אווירי.
ציוד הצילום ושיטות הייצוב

ניתן לחבר את המצלמה ישירות לעפיפון אך לרוב היא מחוברת לציוד ייעודי התלוי מחבלי העפיפון במרחק מסוים מהעפיפון עצמו. מרחק זה נועד להפחית את ההשפעה של תנועת העפיפון המהירה על יציבות המצלמה, ולאפשר לעפיפון לעוף לגובה יציב לפני חיבור המצלמה למערכת. כאשר הדבר ניתן, מכוונים את המצלמה למהירות תריס גבוהה כדי להפחית את טשטוש התנועה. שימוש במצלמה בעלת מנגנון ייצוב יכול לסייע בצילום תמונות חדות יותר. כדי לצלם תמונות שבהן קו האופק ישר, משתמשים במנגנון מיוחד המאפשר למתלה המצלמה ליישר את עצמו באופן אוטומטי מתחת לחוט העפיפון.
ציוד הצילום ושיטות הייצוב > מתלה מטוטלת

מתלה מטוטלת (Pendulum suspension) היא שיטה פשוטה ליישור המצלמה שמחוברת באמצעות מוט קשיח לחוט העפיפון. זווית המוט הישרה נשמרת בעזרת כוח הכבידה, ללא תלות בזווית חוט העפיפון. המוט נוטה לתנודה בשל תנועת חוט העפיפון ולחץ הרוח, ועל כן מכונה המנגנון "מטוטלת", אולם מנגנון זה עדיין מגביר את יציבות המצלמה ושומר עליה אופקית יותר.
ציוד הצילום ושיטות הייצוב > מתלה פיקבה

מתלה פיקבה (Picavet suspension), שנקרא על שמו של הממציא הצרפתי פייר פיקבה (Pierre Picavet), מורכב מצלב קשיח התלוי בשני צדדיו מתחת לחוט העפיפון, באמצעות חוט יחיד ("חוט פיקבה") שמושחל כמה פעמים לנקודות אחיזה על הצלב ולנקודות האחיזה בחוט העפיפון. לצלב מחובר מעמד למצלמה, ועליו מחוברת המצלמה. חוט פיקבה מושחל דרך ווים קטנים או גלגלות קטנות, כך שמשקל מעמד המצלמה והמצלמה עצמה גורם לו להתיישר אופקית באופן טבעי. המבנה של מתלה פיקבה שונה פעמים רבות במהלך השנים כדי לנסות להגביר את היציבות שלו ולהקל על ניוד המערכת.
שחרור התריס ומיצוב המצלמה

ניתן לשחרר את התריס (ללחוץ על כפתור הצילום) בדרכים שונות, בתלות בסוג המצלמה ובמידת המורכבות של הציוד האלקטרוני הנלווה, אם קיים. שיטות לשחרור התריס כוללות שימוש במנגנון סרבו הנשלט באותות רדיו, שימוש באותות אינפרא-אדום או בחיבור חוטי כדי להורות למצלמה לשחרר את התריס, או שימוש במנגנון מובנה של המצלמה לצילום במרווחי זמן (אינטרוולומטר). במקרה האידיאלי תינתן למצלמה ראשית האפשרות להגיע לגובה המרבי לפני שחרור התריס, ולא במהלך התרוממות העפיפון.
כאשר המצלמה מחוברת ישירות לעפיפון או לחוט ישנו קושי לשנות את מיקומה. כאשר היא מחוברת למסגרת, ניתן לתכנן את המנגנון כך שיהיה ניתן להזיזו אופקית ואנכית כדי לשנות את פורמט הצילום לצילום דיוקן (portrait) או לצילום נוף (landscape). ניתן לבצע שינויים אלו בזווית הצילום באופן ידני בעוד המתלה נמצא על האדמה בטרם ההתרוממות, או על ידי סיבוב המתלה בעודו באוויר בעזרת שלט רחוק או בקר אוטומטי במנגנון. לרוב נעשה שימוש במערכת אותות רדיו, בדומה לטיסנים. מנגנוני הסרבו במערכות אלו מותאמים לשינוי מיצוב המתלה. כמו כן, פותחו כמה בקרים אוטומטיים שיכולים לצלם תמונה, להזיז את המצלמה בזווית קבועה, לצלם את התמונה הבאה וכן הלאה.
העפיפון

המאפיין החשוב ביותר לעפיפון שמשמש לצילום הוא היציבות. לרוב משתמשים בעפיפונים בעלי חוט אחד מכיוון שהם מאפשרים להגיע לאורכי חוט גבוהים וכן מצריכים פחות התערבות מצד המטיס מאשר עפיפוני ספורט (שני חוטים). כמעט כל עפיפון יציב יכול לשמש לנשיאת מתלה מצלמה קל-משקל (עד 500 גרם בערך). ככל שהמשקל עולה, יש צורך בבחירת תכנונים מסוימים בעלי מאפיינים מתאימים, למשל בנשיאת החוט, בטווח הרוח, בזווית התעופה ובקלות ההטסה. הסוג הפופולרי ביותר הוא עפיפון המצנח (Parafoil), שמאפשר משיכה חזקה למדי של העפיפון יחסית לגודלו, וניתן לאכסנו בקלות בחלל מצומצם, בשל עיצובו שנעדר מוטות. עפיפונים בעלי מוטות כמו עפיפון הרוקקו דקו או עפיפון הדלתה נוטים לעופף בזווית גבוהה יותר מאשר המצנח לעומת הקרקע, ובכך יש יתרון כאשר המרחק בין נקודת ההטסה למושא הצילום הוא קטן. זווית טיסה גבוהה יותר מאפשרת לעפיפון לשאת משקל רב יותר, מכיוון שכוח רב פועל בכיוון האנכי. דגמי עפיפוני ההליום (Helikite), החדשים יחסית, שמתוכננים בעיצוב קל-מהאוויר, מאפשרים צילום אמין בעזרת עפיפון בתנאים מורכבים, ונחשבים לדגם שפותח פתח להרחבת הצילום המקצועי בתחום.
היסטוריה

תצלומי העפיפון הראשונים צולמו בשנת 1887 על ידי המטאורולוג הבריטי דאגלס ארצ'יבלד (Douglas Archibald),‏ ואחריו ב-1888 על ידי חלוץ הצילום האווירי הצרפתי ארתור בטוט (Arthur Batut).‏
בהמשך נעשו שכלולים בטכניקות הצילום האווירי באמצעות הטסת עפיפונים, בידי הצרפתי מרסל מאיו (Marcel Maillot), מקים תנועת הצופים רוברט באדן פאוול הבריטי, האמריקאים צ'ארלס למסון (Charles Lamson) ויליאם אבנר אדי (William Abner Eddy), האוסטרלי לורנס הרגרייב (Lawrence Hargrave) - שהמציא ב-1893 את "עפיפון הקופסה" (box kite) וב-1884 את "עפיפון הרכבת" (kite train), והקפטן הצרפתי ז'אק-תאודור סאקוני (Jacques-Théodore Saconney).‏
ב-1906 צולמה בעזרת עפיפון תמונה מפורסמת של סן פרנסיסקו לאחר רעידת האדמה הגדולה שהתרחשה בעיר (ראו תמונה משמאל), על ידי הצלם ג'ורג' לורנס, מחלוצי תחום הצילום בעזרת עפיפון. התמונה צולמה באמצעות מצלמה פנורמית ובעזרת ציוד לייצוב פרי תכנונו.
צילום בעזרת עפיפון כיום

עם הופעת האינטרנט, שיפור ציוד התאורה וזמינות המצלמות הדיגיטליות, שלטי הרדיו וציוד המיקרו-אלקטרוניקה, גברה הפופולריות של שיטת הצילום בעזרת העפיפון[דרוש מקור]. בשנים האחרונות, הפכו עפיפונים שמאפשרים להרכיב מערכת צילום בעזרת עפיפון בקלות ובמהירות, ולהתחיל לצלם תמונות אוויריות בשיטה זו, למוצר זמין לצלם המתחיל. עפיפונים אלו מאפשרים לצלם תמונות בתחום האור הנראה, ועם מיומנות נוספות, גם בתחומי העל-סגול והתת-אדום.
מידת השכיחות של שיטה זו בתעשיית הצילום עצמה היא מוגבלת, בשל הצורך להיתלות בתנאי מזג האוויר (ובייחוד ברוח, שמש וגשם) והעובדה שלא כל אתר צילום מותאם לשימוש בעפיפון. הטסת עפיפון באזור בנוי או סביב עצים עלולה להיות בעייתית, בשל תנאי הרוח. השימוש העיקרי כיום בשיטה זו הוא בצילום לשעות הפנאי, צילום אמנותי, וכן בארכאולוגיה (בין היתר, מתמחה בעניין זה קרן הארכאולוגיה של מערב לותיאן, West Lothian Archaeological Trust).
הערות שוליים

↑  הצילום גבעות ברטלו צולם על ידי ביל בלייק, בעזרת הטכניקה הייחודית המתוארת כאן.
↑  Archibald, Douglas (1897). "The Story of the Earth's Atmosphere". p. 174. Retrieved 2011-04-16.
↑  Benton, Cris (25 ביוני 2010). "The First Kite Photographs". arch.ced.berkeley.edu. אורכב מ-המקור ב-2011-06-09. נבדק ב-2014-11-08. {{cite web}}:  (עזרה)
↑  "Arthur Batut Museum" (בצרפתית). נבדק ב-2008-01-08.
↑  ראו ציר הזמן של העפיפון 1800-1900 באתר המוקדש להיסטוריית העפיפונים.
↑  Baker, Simon. "The Lawrence Captive Airship over San Francisco". נבדק ב-2008-01-08.
↑  "Photographic Techniques". נבדק ב-2012-12-02.
צלב פיקבה
גבעות ברטלו (Bartlow) בצילום אווירי בעזרת עפיפון
התצלום המפורסם, שצולם בעזרת עפיפון, של סן פרנסיסקו לאחר רעידת האדמה הגדולה שהתרחשה בעיר.
צילום בעזרת עפיפון של האתר הארכאולוגי קרנאפל היל (Cairnpapple Hill) במערב לותיאן בסקוטלנד
צילום תרמוגרפי בעזרת עפיפון של אתר קרנאפל היל במערב לותיאן. הצלמים/מטיסי העפיפון נראים בקצה הצילום.
צילום בעזרת עפיפון של טירת בלאקנס בסקוטלנד
קלואי פירי

| --- | --- |
אין תמונה חופשית
 לידה:  25 באוגוסט 1987 (בת 37) אדינבורו, הממלכה המאוחדת 
 מדינה:  סקוטלנד, הממלכה המאוחדת 
 תקופת הפעילות:  מ-2009
 מקום לימודים:  בית ספר גילדהול למוזיקה ודרמה  תיכון מרי ארסקין 
 פרופיל ב-IMDb
 
קלואי פירי (באנגלית: Chloe Pirrie; נולדה ב-25 באוגוסט 1987) היא שחקנית סקוטית. פירי שיחקה בתפקידים ראשיים במיני-סדרה "המשחק" משנת 2014, בסרט "Shell" מ-2012, ובסרט הטלוויזיה "המפקח בא" מ-2015. עוד הופיעה במיני-סדרה "מלחמה ושלום" מ-2016, בסרטים "Youth" ו-"Blood Cells" מ-2015, ובפרק בסדרה "מראה שחורה". עוד ב-2015 השתתפה בסרט הקצר זוכה האוסקר "Stutterer".
ביוגרפיה

פירי גדלה בסטוקברידג' שבאדינבורו, ולמדה בבית הספר מרי ארסקין. היא החלה לשחק בבית הספר, והחליטה להמשיך בקריירת משחק אחרי שלוהקה להפקה של המחזה "גן הדובדבנים". בגיל 18 עברה לגור בלונדון, למדה משחק בבית הספר גילדהול למוזיקה ודרמה, וסיימה את הלימודים ב-2009.
הקריירה המקצועית של פירי החלה ב-2009. הופעת הבכורה שלה הייתה בתיאטרון המלכותי הלאומי בהפקה משנת 2010 של המחזה "Men Should Weep" לצדם של שחקנים סקוטים רבים. אחר כך הופיעה בסרט קצר בשם "Solstice" שיצא ב-2010. תפקידה הראשון בסרט קולנוע היה בסרט הדרמה "Shell" משנת 2012 בו גילמה את דמות בשם של. על הופעתה זו זכתה בפרס הקולנוע הבריטי העצמאי לשנת 2013 לשחקנית החדשה המבטיחה ביותר, והייתה מועמדת לפרס השחקנית החדשה הטובה ביותר בפסטיבל הסרטים של לונדון של שנת 2012. ב-2013 שיחקה פירי בתפקיד פוליטיקאית בפרק "הרגע של וולדו" בסדרת האנתולוגיה "מראה שחורה". באותה שנה נבחרה לאחת "הפריצות הבריטיות" של האקדמיה הבריטית לאמנויות הקולנוע והטלוויזיה ולאחת מ"כוכבי המחר של הממלכה המאוחדת" של מגזין הקולנוע Screen International.
ב-2014 כיכבה פירי במיני-סדרה "המשחק" של ה-BBC בתפקיד מזכירה ב-MI5 בתקופת המלחמה הקרה. שנה לאחר מכן שיחקה בתפקיד שילה בירלינג בעיבוד של הלן אדמונדסון למחזה "המפקח בא" מאת ג'. ב. פריסטלי. עוד ב-2015 הופיעה במיני-סדרה "The Last Panthers", בסרט העצמאי "Burn Burn Burn", ובסרט האיטלקי "Youth".
ב-2015 כיכבה פירי בתפקיד אלי בזוכה האוסקר בקטגוריית הסרט הקצר הטוב ביותר "Stutterer". אלי היא מושא אהבתו של גרינווד (בגילומו של מתיו נידהם), שסובל מגמגום קשה.
ב-2016 שיחקה פירי בתפקיד ג'ולי קרגינה במיני-סדרה "מלחמה ושלום" של ה-BBC, ולוהקה לגלם את אמילי ברונטה בסרט הטלוויזיה "To Walk Invisible" דרמה אודות משפחת ברונטה שיצרה סאלי ויינרייט. עוד הופיעה בפרק בסדרה "Death in Paradise" בתפקיד גרייס מטלוק, עובדת בעיתון סנט מארי טיימס.
פירי החלה להופיע ב-2016 בסדרת המתח "The Living and the Dead" של ה-BBC. ב-2017 גילמה פירי את איילין פרקר בעונה השנייה של הסדרה "הכתר" של נטפליקס. ב-2018 שיחקה בסדרה "טרויה: נפילתה של עיר".
ב-2019 גילמה פירי את התובעת אלה מקי במיני-סדרה "הקורבן" של ה-BBC.
פילמוגרפיה

| שנה | שם | שם באנגלית | תפקיד | הערות |
| --- | --- | --- | --- | --- |
| 2010 | רופאים | Doctors | מייגן ריוס | בפרק "Day Zero" |
| 2012 |  | Shell | של |  |
| 2013 | מראה שחורה | Black Mirror | גוונדלין האריס | בפרק "הרגע של וולדו" |
| 2013 | עברייני על | Misfits | דבי | סדרת טלוויזיה (פרק אחד) |
| 2014 |  | Blood Cells | לורן |  |
| 2014 | המשחק | The Game | ונדי סטרו | מיני-סדרה |
| 2015 | המפקח בא | An Inspector Calls | שילה בירלינג | סרט טלוויזיה |
| 2015 |  | Burn Burn Burn | אלכס |  |
| 2015 |  | The Last Panthers | קרלה | מיני-סדרה |
| 2016 | מלחמה ושלום | War & Peace | ג'ולי קרגינה | מיני-סדרה |
| 2016 |  | The Living and the Dead | לארה | סדרת טלוויזיה |
| 2016 |  | Brief Encounters | הלי | מיני-סדרה |
| 2016 |  | Walk Invisible: The Brontë Sisters | אמילי ברונטה | סרט טלוויזיה |
| 2017 |  | Death in Paradise | גרייס מטלוק | בפרק "In the Footsteps of a Killer" |
| 2017 | הכתר | The Crown | איילין פרקר | סדרת טלוויזיה (3 פרקים) |
| 2018 | טרויה: נפילתה של עיר | Troy: Fall of a City | אנדרומקי | סדרת טלוויזיה; 8 פרקים |
| 2019 | הקורבן | The Victim | עורכת הדין אלה מקי | מיני-סדרה |
| 2019 | קרניבל רואו | Carnival Row | דליה | סדרת טלוויזיה (2 פרקים) |
| 2019 |  | Temple | מפקחת בילוש קארן הול | תפקיד ראשי (עונה 1); 7 פרקים |
| 2020 | אמה | Emma | איזבלה נייטלי |  |
| 2020 | גמביט המלכה | The Queen's Gambit | אליס הרמון | מיני-סדרה |
| 2021 | האנה | Hanna | בריאנה סטפלטון | תפקיד ראשי (עונה 3); 6 פרקים |
| 2022 | תחת נס השמיים | Under the Banner of Heaven | מתילדה לפארטי | מיני-סדרה |
הערות שוליים

1 2 3 4  Lavery, Jen (28 באוקטובר 2013). "Actress Chloe Pirrie goes from burgers to Baftas". Edinburgh Evening News. נבדק ב-9 במאי 2016. {{cite news}}:  (עזרה)
1 2 3  "Rising Scots actor Chloe Pirrie on BBC spy drama The Game". The Herald (Glasgow). נבדק ב-9 במאי 2016. {{cite news}}:  (עזרה)
↑  Geraghty, Clare (22 ביוני 2014). "Trending: Meet Chloe Pirrie, star of BBC One's new spy drama The Game". Daily Mail. נבדק ב-9 במאי 2016. {{cite web}}:  (עזרה)
↑  "mail"
↑  Barraclough, Leo (21 באפריל 2016). "'Game of Thrones' Actor Jonathan Pryce Joins Sally Wainwright's Brontë Drama". Variety. נבדק ב-9 במאי 2016. {{cite web}}:  (עזרה)
↑  "Episode 6, The Living and the Dead - BBC One". BBC. נבדק ב-12 בדצמבר 2017. {{cite web}}:  (עזרה)
↑  Tartaglione, Nancy; Tartaglione, Nancy (30 במרץ 2017). "'Troy: Fall Of A City': Bella Dayne, Louis Hunter & More Join BBC/Netflix Epic". Deadline (באנגלית). {{cite web}}:  (עזרה)
↑  "Meet the cast of BBC1's The Victim". Radio Times (באנגלית).
| --- | --- |
בקרת זהויות :  GND: 104230632X  ISNI: 0000 0004 1861 9223  LCCN: no2017134943  SUDOC: 221604200  VIAF: 305259377   WorldCat (עם VIAF): 305259377
קאדילק סוג 51

| --- | --- |

Cadillac Type 51
 מאפיינים כלליים
 יצרן:  קאדילק
 שנות ייצור:  1915–1923
 יחידות שיוצרו:  160,033
 הרכבה:  ארצות הברית ארצות הברית
 מודל קודם:  קאדילק מודל 30
 מודל אחריו:  קאדילק סוג V-63
 חברת אם:  ג'נרל מוטורס
 בסיס גלגלים:  3,099 מ"מ (דגם "קאדילק סוג 51")  3,099-3,683 מ"מ (דגם "קאדילק סוג 53")  3,715-3,683 מ"מ (דגמי: "קאדילק סוג 55", "קאדילק סוג 57", "קאדילק סוג 59")  3,353 מ"מ (דגם "קאדילק סוג 61")
 מפרט טכני
 מנוע:  מנוע V 8 צילינדרים, 5,155 סמ"ק המפיק 60 כ"ס
 הילוכים:  תמסורת ידנית - 3 מהירויות
קאדילק סוג 51 (באנגלית: Cadillac Type 51) היא מכונית בסגנון טורפדו (אנ') אשר יוצרה על ידי חטיבת קאדילק בקונצרן הרכב האמריקאי ג'נרל מוטורס בשנת 1915.
דגם "קאדילק סוג 53" יוצר בשנת 1916, דגם "קאדילק סוג 55" יוצר בשנת 1917, דגם "קאדילק סוג 57" יוצר בין השנים 1918–1919, דגם "קאדילק סוג 59" יוצר בין השנים 1920–1921, דגם "קאדילק סוג 61" יוצר בין השנים 1922–1923.
מנוע

קאדילק סוג 51 מצויד במנוע V8 בעל 77 כוחות סוס.
תצורות "קאדילק סוג 51"

סדאן - 4 דלתות.
רודסטר - 2 מושבים.
קבריולה - 4 דלתות.
קבריולה - 4 דלתות לימוזינה - מכונית שרד (ראו תמונה).
קופה.
לנדולט קופה - 3 מושבים.
לנדולט - 4 מושבים.
לימוזינה - 7 מושבים.
טנדר - 2 דלתות.
דגמים

"קאדילק סוג 51" - יוצרו 13,002 יחידות, מחיר היחידה נע בין 1,975-3,600 דולר.
"קאדילק סוג 53" - יוצרו 18,004 יחידות, מחיר היחידה נע בין 2,080 - 3,880 דולר.
"קאדילק סוג 55" - יוצרו 18,002 יחידות, מחיר היחידה נע בין 2,240 - 4,040 דולר.
"קאדילק סוג 57" - יוצרו 45,146 יחידות, מחיר היחידה נע בין 2,590-4,685 דולר.
"קאדילק סוג 59" - יוצרו 24,878 יחידות, מחיר היחידה נע בין 3,740 - 5,690 דולר.
"קאדילק סוג 61" - יוצרו 41,001 יחידות, מחיר היחידה נע בין 2,885 - 5,390 דולר.
תמונות

"קאדילק סוג 51", 4 דלתות סדאן שנת 1915
"קאדילק סוג 51", 4 דלתות סדאן שנת 1915
"קאדילק סוג 59", שנת 1921
"קאדילק סוג 51", שנת 1915 - קבריולה
"קאדילק סוג 51", שנת 1915 - טנדר
"קאדילק סוג 57" - לנדולט
"קאדילק סוג 61" דגם "Phaeton", שנת 1922 - קבריולה
"קאדילק סוג 51" מדגם "Touring", מימין: ויליאם הווארד טאפט נשיאה ה-27 של ארצות הברית (1909-1913) ולאחר מכן נשיא בית המשפט העליון של ארצות הברית (1921-1930) משמאל : "Robert Digges Wimberly Connor" (אנ'), במרכז: המושל "Locke Craig" (אנ') (צולם ב-5 בדצמבר 1916, ברקע : "הקפיטול של קרוליינה הצפונית" (אנ'))
ראו גם

קאדילק סוג 53
הערות שוליים

↑  "קאדילק סוג 51" auto.howstuffworks.com/1915-cadillac-v-8-type-511
↑  קטלוג קאדילק 1903-2014Standard Catalog of Cadillac 1903-2004
↑  "קאדילק סוג 51" auto.howstuffworks.com/1915-cadillac-v-8-type-51
↑  "קאדילק סוג 51" - תמונה gmheritagecenter.com/gm-vehicle-collection/1915_Cadillac_Type51
↑  קאדילק סוג: 51, 53, 55, 57, 59 ,61 www.car.info/en-se/cadillac/type-51
קרב סן-קנטן (1871)

קרב סן-קנטן היה קרב במלחמת צרפת–פרוסיה, שבו הדפו הכוחות הפרוסיים את הניסיונות הצרפתיים להקל על העיר הנצורה של פריז.
בעוד הכוחות הפרוסיים בפיקודו של וילהלם הראשון צרו על פריז, הארמייה הפרוסית הראשונה, כעת בפיקודו של אוגוסט קרל פון גייבן, נשלחה לטפל בכוחות הצרפתיים מצפון לפריז. לאחר שנעשה ניסיון ראשון להקל על פריז בקרב בפאום, תכננו הצרפתים מאמץ סיוע נוסף.
פון גוייבן הצעיד את צבאו צפונה ופגש את הצבא הצרפתי הבלתי סדיר בפיקודו של גנרל לואי פדרב ליד סן-קנטן. ב-19 בינואר תקפו הפרוסים והביסו באופן נחרץ את הכוחות הצרפתיים. באותו יום ניסה לואי ז'ול טרושו לפרוץ לעבר פריז אך גם ניסיון זה הובס. לא נעשו ניסיונות משמעותיים אחרים להסיר את המצור על פריז.
קאדילק סיאן

| --- | --- |

 מאפיינים כלליים
 יצרן:  קאדילק
 שנות ייצור:  הוצג ב-2002 (דגם קונספט)
 הרכבה:  ארצות הברית ארצות הברית
 פלטפורמה:  מכונית ספורט בתצורת קופה
 אורך:  4,457 מ"מ
 רוחב:  1,975 מ"מ
 גובה:  1,110 מ"מ
 משקל:  1,400 ק"ג
 בסיס גלגלים:  2,750 מ"מ
 מפרט טכני
 מנוע:  12V צילינדרים,  7,500 סמ"ק המפיק 760 כ"ס, ב-6,000 סל"ד
 מהירות מרבית:  365 קמ"ש
 מעצב:  Simon Cox
קאדילק סיאן. מבט מאחור
קאדילק סיאן (באנגלית: Cadillac Cien) היא מכונית קונספט בתצורת קופה, של חטיבת קאדילק בחברת ג'נרל מוטורס האמריקאית. הדגם הוצג לראשונה בשנת 2002 בסלון המכוניות של דטרויט.
קאדילק סיאן

דגם ה"קאדילק אסקאלה" הוגדר כמכונית ספורט בתצורת קופה, 2 דלתות.
דגם ה"קאדילק סיאן" האיץ בין 0 - 100 קמ"ש ב-3.5 שניות.
יוצרה יחידה אחת בלבד של אב טיפוס של הדגם.
קאדילק סיאן בסרטים

דגם ה"קאדילק סיאן" כיכב בסרט "איילנד", שיצא לאקרנים בשנת 2005. (במקור: The Island) הוא סרט מדע בדיוני בבימויו של מייקל ביי ובכיכובם של יואן מקגרגור וסקרלט ג'והנסון.
בנוסף הופיע דגם ה"קאדילק סיאן" בשנת 2005 בסרט "Midnight Club 3: Dub Edition".
בשנת 2014 דגם ה"קאדילק סיאן" הופיע בסרט פעולה ומדע בדיוני "רובוטריקים 4: עידן ההכחדה".
ראו גם

קאדילק שש-עשרה
קאדילק אבוק
לקריאה נוספת

קאדילק סיאן ( 2002 Cadillac Cien Concept - specifications, photo, price)